Broj: 27-02-11-41250-23/21

Sarajevo, 19.11.2021. godine

**UGOVOR O NAMJENSKOM KORIŠTENJU SREDSTAVA**

**za sufinansiranje** **naučnoistraživačkih/umjetničkoistraživačkih i istraživačkorazvojnih projekata i programa iz Budžeta Kantona Sarajevo za 2021. godinu**

Zaključen dana 19.11.2021. godine između ugovornih strana:

1. **MINISTARSTVA ZA NAUKU, VISOKO OBRAZOVANJE I MLADE KANTONA SARAJEVO (u daljnjem tekstu: Ministarstvo) , ul. Reisa Džemaludina Čauševića br. l, kojeg zastupa ministrica prof. dr. Aleksandra Nikolić i**
2. **UNIVERZITETA U SARAJEVU (u daljnjem tekstu: Dobitnik sredstava), ul. Obala Kulina bana 7/2, kojeg zastupa** **rektor prof.dr. Rifat Škrijelj**
3. **UNIVERZITETA U SARAJEVU - MAŠINSKI FAKULTET, ul. Vilsonovo šetalište br. 9, koji zastupa dekan prof.dr. Izet Bijelonja.**

***UVODNA ODREDBA***

*Ugovorne strane saglasno utvrđuju da se ovaj Ugovor zaključuje na temelju* Programa utroška sredstava tekućih i kapitalnih transfera utvrđenih u Budžetu Kantona Sarajevo za 2021. godinu („Službene novine Kantona Sarajevo” broj: 20/21), *Odluke Vlade Kantona Sarajevo* o utvrđivanju namjene, kriterija i načina raspodjele sredstava za podršku naučnoistraživačkoj djelatnosti na području Kantona Sarajevo iz Budžeta Kantona Sarajevo za 2021. godinu („Službene novine Kantona Sarajevo” broj: 22/21), Odluke Vlade Kantona Sarajevo o izmjenama Odluke o utvrđivanju namjene, kriterija i načina raspodjele sredstava za podršku naučnoistraživačkoj djelatnosti na području Kantona Sarajevo iz Budžeta Kantona Sarajevo za 2021. godinu („Službene novine Kantona Sarajevo” broj: 31/21), Odluke o preraspodjeli sredstava za podršku naučnoistraživačkoj djelatnosti na području Kantona Sarajevo za 2021. godinu broj: 27-02-11-12880-10.4/21 od 24.09. 2021. godine.

**Član 1.**

**(Predmet i cilj Ugovora)**

Predmet ovog ugovora je dodjela finansijskih sredstava Univerzitetu u Sarajevu, za sufinansiranje **naučnoistraživačkih/umjetničkoistraživačkih i istraživačkorazvojnih projekata i programa iz Budžeta Kantona Sarajevo za 2021.godinu,** a u skladu sa Odlukom o utvrđivanju konačne liste dobitnika sredstava broj: 27-02-11-12880-11.1/21 od 4.11.2021.godine, po Javnom pozivu Ministarstva za nauku, visoko obrazovanje i mlade Kantona Sarajevo, broj: 27-02-11-12880/21 od 25.05.2021. godine, a za **PROGRAM 1.**

**Član 2.**

**(Odobrena sredstva i plaćanje)**

Ministarstvo će odobrena sredstva iz člana 1. ovog ugovora u iznosu od **74.000,00 KM** preraspodijeliti sa budžetske organizacije 35010001 Ministarstva za nauku, visoko obrazovanje i mlade, ekonomski kod 614300 QAN002 Programi nauke na budžetsku organizaciju **3502001-Univerzitet u Sarajevu** po programima i po osnovu odobrenog projekta, a za slijedeću organizacionu jedinicu:

|  |  |  |  |
| --- | --- | --- | --- |
| **Dekan/direktor** | **Naziv projekta** | **Voditelj projekta** | **Odobrena sredstva** |
| Mašinski fakultetProf.dr. sc. Izet Bijelonja | Razvoj uređaja spoljašnje fiksacije primjenom savremenih kompozitnih materijala | Doc.dr. Nedim Pervan | 74.000,00 KM |

**Član 3.**

**(Opće odredbe o realizaciji ugovora)**

Dobitnik sredstava prihvata finansijska sredstva iz člana 2. ovog ugovora i obavezuje se da će ista utrošiti u 2021. godini, namjenski i u skladu sa zakonom, realizacija projekta mora započeti u 2021. godini i biti okončana do kraja 2022. godine.

Ministarstvo će vršiti kontrolu namjenskog utroška odobrenih sredstava iz člana 1. ovog ugovora kroz:

1. razmatranje izvještaja o utrošku sredstava koji je Dobitnik sredstava obavezan podnositi u skladu sa ovim ugovorom,
2. na drugi način za koji Ministarstvo procjeni da je adekvatan.

Strane su saglasne da Ministarstvo u periodu trajanja ugovora zadržava pravo jednostranog raskida ugovora ukoliko se naknadno utvrdi da je Dobitnik sredstava, organizaciona jedinica u dostavljenoj aplikaciji na Javni poziv netačno prikazao da ispunjava bilo koji od uslova za dodjelu sredstava propisan aktima navedenim u uvodnim odredbama ovog ugovora i Javnim pozivom za sufinansiranje naučnoistraživačkih/umjetničkoistraživačkih i istraživačkorazvojnih projekata i programa iz Budžeta Kantona Sarajevo broj: 27-02-11-12880/21 od 25.5.2021. godine, te ukoliko se utvrdi da Dobitnik sredstava nenamjenski koristi sredstva.

U slučaju da Ministarstvo jednostrano raskine ugovor, Dobitnik sredstava se obavezuje da po zahtjevu Ministarstva iz vlastitih prihoda izvrši povrat doznačenih sredstava na Jedinstveni račun trezora Kantona Sarajevo.

 **Član 4.**

**(Obaveze Dobitnika sredstava)**

**Dobitnik sredstava je obavezan da:**

1. ministarstvu dostavi kvartalne izvještaje kao i finalni narativni i finansijski izvještaj o namjenskom utrošku odobrenih sredstava;
2. u skladu sa stavom (1) ovog člana, završni narativni i finansijski izvještaj dostavi najkasnije u roku od 30 dana od dana završetka projekta, a po potrebi dužan je Ministarstvu svakodobno omogućiti uvid u dokumentaciju i realizaciju projekta:
3. finansijski izvještaj obavezno sadrži kopije originalnih fiskalnih i ostalih propisanih računovodstvenih isprava za sve troškove nastale po odobrenom projektu u skladu sa važećim zakonskim propisima koji reguliraju ovu oblast;
4. narativni izvještaj obuhvata: kratak pregled literature u oblasti istraživanja; opis korištenih metoda i postupaka; detaljan prikaz rezultata istraživanja; zaključke i eventualno prijedlog mogućih proširenja istraživanja; korištenu literaturu; spisak objavljenih radova koji su rezultat rada na projektu, a narativni dio izvještaja se podnosi i u elektronskoj formi radi pohranjivanja u repozitoriju projekata;
5. omogući Ministarstvu kontrolu namjenskog utroška sredstava;
6. najkasnije 30 dana od nastupanja roka koji je projektom predviđen za realizaciju projektnih aktivnosti dostavi finalni (integralni) pisani izvještaj o namjenskom utrošku odobrenih sredstava.

**Član 5.**

**(Obaveze Ministarstva)**

**Ministarstvo je obavezno da:**

1. izvrši prenos odobrenih sredstava iz člana 1. ovog ugovora najkasnije 7 dana od dana potpisivanja ovog ugovora.
2. vrši nadzor nad namjenskim utroškom dodijeljenih sredstava u skladu sa ovim ugovorom.

**Član 6.**

**(Posljedice propuštanja urednog izvršavanja ugovorenih obaveza)**

1. Ukoliko Dobitnik sredstava Ministarstvu ne dostavi izvještaj o utrošku sredstava, obavezuje se da izvrši povrat uplaćenih sredstava najkasnije 30 dana od dana nastupanja ugovorenog roka za izvršenje obaveze na Jedinstveni račun trezora Kantona Sarajevo i to iz sredstava koja predstavljaju vlastite prihode Dobitnika sredstava.
2. Dobitnik sredstava koji propusti uredno izvršenje ugovorene obaveze u pogledu namjenskog utroška dodijeljenih sredstava i blagovremenog dostavljanja pisanog izvještaja kojim se na dokumentovan način dokazuje namjensko trošenje sredstava, ne može u naredne budžetske godine ostvariti pravo na dodjelu sredstava iz Budžeta Kantona Sarajevo sa pozicije Ministarstva koja su namijenjena kao podrška Programima nauke.
3. Ukoliko se ustanovi nenamjensko trošenje doznačenih sredstava Dobitnik sredstava je dužan izvršiti povrat cjelokupnog iznosa doznačenih sredstava na Jedinstveni račun trezora Kantona Sarajevo u roku od 30 dana od dana kada Ministarstvo pisanim putem to od njega zatraži, u suprotnom pokrenut će se postupak pred nadležnim organom protiv Dobitnika sredstava koji nije opravdao doznačena sredstva i zabranjuje se apliciranje istom na konkurse koje raspisuje Ministarstvo u periodu od tri godine.
4. Pravo na dodjelu sredstava u skladu sa prethodnim stavom, u svojstvu voditelja projekta ili člana projektnog tima, gubi i voditelj Projekta.

**Član 7.**

**(Realizacija projekta)**

Realizaciju naučnoistraživačkih/umjetničkoistraživačkih i istraživačkorazvojnih projekata i programa iz Budžeta Kantona Sarajevo za 2021. godinu utvrđenih Odlukom o utvrđivanju konačne liste dobitnika sredstava broj: 27-02-11-12880-11.1/21 od 4.11.2021.godine i odobrenih po osnovu Programa utroška sredstava tekućih i kapitalnih transfera utvrđenih u Budžetu Kantona Sarajevo za 2021. godinu („Službene novine Kantona Sarajevo“, broj: 20/21), a sa ciljem efikasnije realizacije predviđenih projektnih aktivnosti i utroška odobrenih sredstava, Univerzitet/organizaciona jedinica može vršiti putem partnerstva i sporazuma/ugovora sa međunarodnim multilateralnim partnerima i razvojnim agencijama.

**Član 8.**

**(Ostala prava i obaveze)**

Za pitanja koja nisu regulisana ovim ugovorom, a odnose se na prava i obaveze ugovorenih strana primjenjivat će se Zakon o obligacionim odnosima.

**Član 9.**

**(Rješavanje sporova)**

Ugovorne strane svojim potpisom potvrđuju da su pročitale i razumjele odredbe ovog ugovora. Ugovorne strane će eventualne sporove rješavati sporazumno, u protivnom za sporove nastale iz ovog ugovora nadležan je Kantonalni sud u Sarajevu.

 **Član 10.**

**(Završna odredba)**

Ugovor je sačinjen u četiri primjerka, od kojih jedan pripada Univerzitetu u Sarajevu, jedan organizacionoj jedinici, a dva primjerka Ministarstvu.

 **UNIVERZITET U SARAJEVU**

 **Prof.dr. Rifat Škrijelj**

**MINISTARSTVO ZA NAUKU, VISOKO**

 **OBRAZOVANJE I MLADE**

**KANTONA SARAJEVO**

 **Prof.dr. Aleksandra Nikolić**

Broj protokola:\_\_\_\_\_\_\_\_\_\_\_\_\_\_\_\_ Broj protokola: \_\_\_\_\_\_\_\_\_\_\_\_\_\_\_\_\_

Datum:\_\_\_\_\_\_\_\_\_\_\_\_\_\_\_\_\_\_\_\_\_\_ Datum: \_\_\_\_\_\_\_\_\_\_\_\_\_\_\_\_\_

 **MAŠINSKI FAKULTET VODITELJ PROJEKTA**

 **Prof.dr.sci. Izet Bijelonja Doc.dr. Nedim Pervan**

Broj protokola:\_\_\_\_\_\_\_\_\_\_\_\_\_\_\_\_

Datum:\_\_\_\_\_\_\_\_\_\_\_\_\_\_\_\_\_\_\_\_\_\_